b'\n_START_ARTICLE_\nHerman M\xc3\xb8ller\n_START_PARAGRAPH_\nMartin Thomas Hermann M\xc3\xb8ller (f\xc3\xb8dt 13. januar 1850 i Hjerpsted, T\xc3\xb8nder Amt, d\xc3\xb8d 5. oktober 1923 i K\xc3\xb8benhavn) var en tysk-dansk sprogforsker._NEWLINE_Efter at v\xc3\xa6re blevet student fra Flensborg 1867, studerede han f\xc3\xb8rst i Kiel, derefter ved andre tyske universiteter historie, klassisk og germansk filologi. I 1875 tog han doktorgraden i Leipzig ved en afhandling Die Palatalreihe der indogermanischen Grundsprache im Germanischen. Efter fra 1878 at have virket som privatdocent i Kiel i sammenlignende sprogvidenskab og germanske sprog blev han 1883 normeret docent i tysk sprog og litteratur ved K\xc3\xb8benhavns Universitet og var 1888\xe2\x80\x941921 professor i germansk filologi. Foruden en r\xc3\xa6kke tidsskriftartikler kan af hans altid skarpsindige og selvst\xc3\xa6ndige arbejder n\xc3\xa6vnes Das altenglische Volksepos in der urspr\xc3\xbcnglichen strophischen Form (1883) og Zur altdeutschen Alliterationspoesie (1888). S\xc3\xa6rlig har han syslet med frisisk og i de senere \xc3\xa5r med betydningsfulde unders\xc3\xb8gelser over sl\xc3\xa6gtskabsforholdet mellem de indoeurop\xc3\xa6iske og de semitiske sprog: Semitisch und Indogermanisch (1907), Indoeurop\xc3\xa6isk og semitisk sammenlignende Glossarium (1909), Vergleichendes indogerm.-semitisches W\xc3\xb6rterbuch (1911).'